Sabrina Salerno

Sabrina Debora Salerno (s. 15. maaliskuuta 1968 Genova) on italialainen laulaja, malli, näyttelijä ja televisiojuontaja. Hän saavutti taiteilijanimellä Sabrina 1980-luvun lopulla ja 1990-luvun alussa levyttämillään elektronisilla tanssihiteillä ja seksikkäällä imagollaan suosiota Italiassa ja muualla Euroopassa.
Sabrinan läpimurtokappale oli ”Boys (Summertime Love)” (1987), jota seurasi sarja menestyssinglejä ja albumeja. Myöhemmällä urallaan hän on kirjoittanut myös omia kappaleitaan. Musiikin ohella Salerno on näytellyt elokuvissa ja televisiosarjoissa. Hän jatkaa laulajanuraansa edelleen 2020-luvulla.
Nuoruus.
Salerno syntyi vuonna 1968 Genovassa ja kasvoi isotätinsä hoivissa. Vanhempiinsa hänellä oli huonot välit, ja hänen isänsä kiisti kauan isyytensä. Viisivuotiaasta viisitoistavuotiaaksi asti Salerno asui Sanremossa isovanhempiensa luona ja kävi lukion Genovassa.
Salerno voitti vuonna 1984 Miss Lido -kauneuskilpailun ja Miss Liguria -kilpailun, joka antoi hänelle paikan Miss Italia -kilpailussa. Hän suunnitteli lääkärin tai psykologin uraa, eikä vielä haaveillut laulamisesta. Missikilpailujen jälkeen hän kävi Italiassa suositun "Premiatissima"-nimisen televisiosarjan koekuvauksessa, ja hänet valittiin ohjelmaan tuhansien tyttöjen joukosta. Salerno sai ohjelmassa juontaa, näytellä, laulaa ja tanssia. Hän sai hyvän palkkion, joten hän lykkäsi opintojensa aloittamista.
Ura.
Samoihin aikoihin kun Salerno aloitteli televisiouraansa, hän tapasi musiikkituottaja Claudio Cecchetton, joka tarjosi hänelle mahdollisuutta levyttää tanssikappale. Salerno itse piti tuolloin enemmän rockmusiikista, mutta suostui levyttämään englanninkielisen kappaleen ”Sexy Girl”. Se julkaistiin vuonna 1986, ja se menestyi hyvin listoilla esimerkiksi Italiassa, Saksassa, Itävallassa ja Suomessa.
Kuusi viikkoa ”Sexy Girlin” julkaisun jälkeen Cecchetto ja Salerno äänittivät studiossa kappaleet Salernon ensimmäiseen albumiin "Sabrina", joka julkaistiin vuonna 1987. Albumi teki Salernosta tähden, ja sen single ”Boys (Summertime Love)” nousi top-10:een kautta Euroopan. Ranskassa kappale oli listaykkösenä useiden viikkojen ajan, ja Britanniassakin se ylsi listakolmoseksi. Kappaleesta julkaistiin seksikäs video, jossa povekas laulajatar korjailee bikiniensä yläosaa uima-altaassa. Salerno on kertonut, että näiden kohtausten päätyminen valmiiseen videoon tuli hänelle yllätyksenä, ja hän aluksi suuttui asiasta Cecchettolle. Video joutui sensuroiduksi Britannian MTV-kanavalla, mutta Cecchetton mukaan sen seksikkyys lisäsi Salernon levymyyntiä huomattavasti.
Myös Salernon esiintymisasut olivat niukkoja ja seksikkäitä. Espanjassa hän aiheutti kohun uudenvuodeniltana 1987, kun hänen asunsa yläosa petti television livelähetyksessä. Tapahtuma myös kasvatti hänen suosiotaan maassa.
”Boysia” seurasi single ”Hot Girl”, joka menestyi myös hyvin. Kummastakin kappaleesta julkaistiin useita remixejä. Salernon singleissä oli yleensä seksikäs kansikuva, ja myös kappaleiden sanoitukset viittasivat usein seksiin. Salernon mukaan seksikkyydessä ei ollut kyse hänen omasta persoonastaan, vaan seksisymbolin imagon rakentamisesta, joka oli yleistä tuohon aikaan musiikissa. Salerno kertoo hyväksyneensä myöhemmin varhaisuransa seksikkään imagon, ja pitää sitä suosionsa osatekijänä.
Salerno ja englantilainen povipommilaulaja Samantha Fox kuvattiin markkinointisyistä toistensa kilpailijoina ja vihanaisina, joten kumpikin näytteli mukana. Myöhemmin vuonna 2010 he levyttivät yhdessä kappaleen ”Call Me”.
Salerno ja Cecchetto lopettivat yhteistyön Salernon esikoisalbumin jälkeen. Salernon mukaan Cecchetto ei halunnut enää työskennellä naislaulajien kanssa, mutta he pysyivät ystävinä. Salerno aloitti yhteistyön englantilaisen Stock Aitken Waterman -lauluntekijätrion kanssa ja levytti kappaleen ”All of Me (Boy Oh Boy)” vuonna 1988. Se nousi listoille muun muassa Italiassa, Britanniassa, Ranskassa, Sveitsissä ja Saksassa. Kappaletta ”My Chico” Salerno oli itsekin kirjoittamassa, ja se nousi Italian listaykköseksi vuonna 1988. Seuraavana vuonna julkaistu Giorgio Moroderin kirjoittama ”Like a Yo Yo” nousi Suomen listaykköseksi, ja myös ”Gringo” menestyi monen maan listoilla. Vuosina 1988 ja 1990 Salernolta julkaistiin kaksi kokoelmalevyä.
Salerno jatkoi 1990-luvulla tanssikappaleiden julkaisemista. Vuoden 1991 albumi "Over the Pop" menestyi hyvin Euroopassa. Jo Squillon kanssa laulettu ”Siamo Donne” oli Salernon ensimmäinen italiankielinen levytys. Seuraavien kolmen singlen jälkeen Salerno jätti tanssimusiikin, irtisanoi sopimuksensa ja piti taukoa musiikista.
Salernon seuraava albumi, vuoden 1995 "Maschio Dove Sei" on kokonaan italiankielinen ja tyyliltään rockia. Vuoden 1999 albumi "A Flower’s Broken", jonka tuotti Salernon tuleva aviomies Enrico Monti, on paluuta elektroniseen tanssimusiikkiin. Se ei kuitenkaan menestynyt, koska levy-yhtiö oli myynnissä eikä markkinoinut albumia. Vuonna 2008 Salerno julkaisi hittikokoelman "Erase/Rewind".
Levyttämisen ja konsertoinnin ohella Salerno on näytellyt elokuvissa ja televisiossa sekä juontanut ohjelmia kuten "Matricole &amp; Meteore".
Salerno on kertonut, että vaikka Italian musiikkimaailma olikin aikoinaan täysin miesten maailma, häntä ei koskaan kohdeltu huonosti, koska hän oli suorapuheinen ja vahvaluontoinen. Myöhemmällä urallaan hän on saanut työskennellä itsenäisemmin.
Yksityiselämä.
Salerno kihlautui vuonna 1994 yrittäjä Enrico Montin kanssa. He menivät naimisiin 2006. Heillä on yhteinen poika, joka syntyi vuonna 2004.